News Update: ช็อค! ไข่อเมริกันขึ้นราคา 70% จากปีที่แล้ว เงินเฟ้อสหรัฐฯ CPI ม.ค. +6.4% มากกว่าคาด หนุน Fed เดินหน้าขึ้นดอกเบี้ยอีก - FINNOMENA
ดัชนีราคาผู้บริโภคในสหรัฐฯ ยังคงเพิ่มขึ้นในเดือนมกราคม ส่งผลให้คนอเมริกันยังต้องแบกภาระค่าใช้จ่ายที่สูงขึ้นทั้งค่าอาหารและค่าเช่าบ้าน แม้อัตราเงินเฟ้อเริ่มเพิ่มขึ้นในอัตราที่ช้าลงแล้วก็ตาม
15 ก.พ. 2566

ดัชนีราคาผู้บริโภคในสหรัฐฯ ยังคงเพิ่มขึ้นในเดือนมกราคม ส่งผลให้คนอเมริกันยังต้องแบกภาระค่าใช้จ่ายที่สูงขึ้นทั้งค่าอาหารและค่าเช่าบ้าน แม้อัตราเงินเฟ้อเริ่มเพิ่มขึ้นในอัตราที่ช้าลงแล้วก็ตาม
VOA Thai รายงานของกระทรวงแรงงานสหรัฐฯ ในวันอังคาร ระบุว่า ดัชนีราคาผู้บริโภคในสหรัฐฯ หรือ CPI (consumer price index) เพิ่มขึ้น 0.5% เมื่อเดือนที่แล้วซึ่งเป็นไปตามที่คาดการณ์ไว้ ลดลงจากระดับที่เพิ่มขึ้น 1.0% ในเดือนธันวาคม
โดยรายงานชี้ว่า ค่าเช่าบ้านรวมทั้งต้นทุนค่าน้ำมันและพลังงานที่เพิ่มขึ้น คือปัจจัยหลักที่ทำให้ CPI สูงขึ้นเมื่อเดือนที่ผ่านมา
ราคาสินค้าอาหารต่าง ๆ สูงขึ้นเฉลี่ย 0.5% เมื่อเดือนที่แล้ว โดยเฉพาะราคาเนื้อสัตว์ ปลาและไข่ไก่ อย่างเช่นราคาไข่ไก่ที่เพิ่มขึ้น 70.1% จากปีที่แล้ว ตามมาด้วยราคาเนยและมาการีนที่เพิ่มขึ้น 32.5% ในขณะที่ราคาผักและผลไม้ลดลง
การเพิ่มขึ้นของอัตราเงินเฟ้อนี้แม้จะเป็นไปอย่างช้าลงกว่าเดิม แต่นักวิเคราะห์เชื่อว่าจะมีผลให้ระบบธนาคารกลางสหรัฐฯ หรือ เฟด (Federal Reserve) ตัดสินใจใช้นโยบายขึ้นอัตราดอกเบี้ยในระดับไม่สูงมากต่อไปจนถึงช่วงฤดูร้อนปีนี้เพื่อควบคุมเงินเฟ้อให้เด็ดขาด
เจฟฟรีย์ โรช นักเศรษฐศาสตร์แห่ง LPL Financial เชื่อว่า “แม้เงินเฟ้อกำลังบรรเทาลง แต่หนทางในการกดเงินเฟ้อให้อยู่ในระดับต่ำจะยังคงไม่ราบรื่นนัก” และว่า “เฟดจะยังไม่ตัดสินใจจากรายงานเพียงชิ้นเดียว แต่ค่อนข้างชัดเจนว่ามีความเสี่ยงเพิ่มขึ้นที่อัตราเงินเฟ้ออาจไม่ลดลงอย่างรวดเร็วตามที่เฟดต้องการ”
CPI ในสหรัฐฯ เพิ่มขึ้น 6.4% นับตั้งแต่เดือนมกราคมปีที่แล้วจนถึงมกราคมปีนี้ ซึ่งต่ำที่สุดตั้งแต่เดือนตุลาคมปี 2021 โดยตัวเลขดัชนีผู้บริโภคนี้ขึ้นไปถึงระดับสูงสุดในรอบกว่า 40 ปีเมื่อเดือนมิถุนายนปีที่แล้ว ที่ 9.1% ก่อนที่จะชะลอตัวลงอย่างต่อเนื่อง
ประธานาธิบดีโจ ไบเดน มีแถลงการณ์ว่า รายงานตัวเลข CPI ล่าสุด ยิ่งเน้นย้ำถึงความความก้าวหน้าครั้งสำคัญและชี้ว่าเรากำลังมาถูกทางแล้ว และตอนนี้คือการทำงานให้เสร็จลุล่วง
อ้างอิง: 
https://www.cnbc.com/2023/02/14/heres-the-breakdown-of-the-inflation-report-for-january-in-one-chart.html
https://www.voathai.com/a/us-inflation-likely-eased-again-last-month-if-more-gradually/6962555.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
สหรัฐฯ
เงินเฟ้อสหรัฐ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA